Birgir Olgeirsson skrifar 25. janúar 2015 23:29 „ Þetta er ótrúlegur réttarfarslegur skandall sem þarna birtist , “ segir Kristinn Hrafnsson , talsmaður Wikileaks , um ákvörðun Google að veita bandarískum stjórnvöldum aðgang að tölvupóstum og öðrum gögnum þriggja starfsmanna Wikileaks . Kjarninn greindi fyrst frá þessu máli en þessi beiðni barst frá bandarískum stjórnvöldum til Google vegna rannsóknar á Wikileaks og stofnanda þess , Julian Assange . Eru þessar leitarheimildir fengnar með dómsúrskurði og byggðar á grun um njósnir , samsæri og þjófnaði á eigum bandarískra stjórnvalda . Kristinn Hrafnsson er einn þessara þriggja blaðamanna en hinir tveir eru Sarah Harrisson og Joseph Farrel . „ Það sem er ámælisvert og ömurlegt að horfa upp á að Google spyrnti greinilega ekki við fótum eins og Twitter gerði að vísu fyrir nokkrum árum síðan þegar þeir voru krafðir um svipaðar upplýsingar , “ segir Kristinn . Ráðist á blaðamennHann segir að þarna sé verið að ráðast á blaðamennsku með beinum hætti . „ Það er algjörlega óásættanlegt að valdaaðili eins og Google skuli lúffa , leggja niður skottið og kannski bara af nokkurri ánægju , hlaupa til að aðstoða valdið með þessum hætti , “ segir Kristinn sem segir þetta varpa ljósi á það við hvers konar kerfi er að eiga þegar þessi beiðni um aðgang að tölvupóstum starfsmanna Wikileaks er lögð fyrir dómstól sem starfar í leynd . Þarna sé verið að safna upplýsingum til að koma höggi á þá sem starfa fyrir Wikileaks án þess að þeir viti af því og án þess að fulltrúi þeirra sé viðstaddur til að halda uppi vörnum . Upplýsingar sem snerta mín einkamálKristinn segist hafa notað Gmail töluvert sem einkapóstfang áður en hann byrjaði að starfa fyrir Wikileaks . „ Ég held að í pósthólfinu sem séu ríflega 50 þúsund póstar . Þetta er náttúrlega margra ára upphleðsla , síðan fór maður að draga úr því eftir að maður fór að kynnast því hvers konar batterí þetta er , “ segir Kristinn sem segir ekkert vera í pósthólfinu sem sé ofurviðkvæmt út frá starfi mínu sem blaðamaður á sínum tíma á Íslandi eða starfsmaður Wikileaks . „ Þarna er ekkert sem setur annað fólk í hættu . Hins vegar eru þetta viðkvæmar upplýsingar engu síður . Þarna eru upplýsingar sem snerta sem mín einkamál , samskipti mín við fjölskyldu og vini og svo framvegis . Jú , og töluverð samskipti við aðra blaðamenn . Þetta illskiljanlegur leikur , “ segir Kristinn og segir ótrúlegt að bandarískum stjórnvöldum hafi tekist að fá þessa beiðni samþykkta og stimplaða af dómara . „ Ég sé sekur um njósnir og samsæri “ „ Við erum að tala um að það þarf að sýna fram á rökstuddan undir öllum eðlilegum kringustæðum , til að dómarinn fallist á heimildir af þessu tagi . Ég get ekki túlkað það öðruvísi en að ákæruvaldið í Bandaríkjunum hafi rökstuddan grun um að ég sé sekur um njósnir og samsæri og þjófnað á eigum bandarískra stjórnvalda og að dómarinn hafi fallist á þær röksemdir . Ég sem blaðamaður á mjög erfitt með að kyngja því að þetta geti talist eðlilegur ferill í lýðræðisríki þar sem menn hafa einhverja lágmarksvirðingu fyrir því sem blaðamenn eiga að gera . “ Wikileaks hefur krafist þess að fá að vita hvaða upplýsingar bandarísk stjórnvöld stjórnvöld fengu frá Google en Kristinn er ekki vongóður um svör . „ Ég hef engar væntingar til stjórnkerfis í þessu hnignandi veldi þar sem stjórnvöld hafa greinilega tekið þá afstöðu að reyna að stroka út allar glæstar yfirlýsingar um frelsi til tjáningar , verndun blaðamanna og almenna verndun mannréttinda . “ Kristinn Hrafnsson talsmaður Wikileaks segir að styrkir til samtakanna hafi ekki borist fyrir en síðar og því sé þeirra ekki getið í ársreikningum félags sem annaðis söfnun styrkjanna . Hann segir aðalatriði málsins að VISA á Íslandi hafi ekki sýnt neinn vilja til að greiða samtökunum bætur fyrir lögbrot sín .